
LIETUVOS RESPUBLIKOS 
VIDAUS REIKALŲ MINISTRO

Į S A K Y M A S
DĖL ASMENS BE PILIETYBĖS KELIONĖS DOKUMENTO IŠDAVIMO TAISYKLIŲ PATVIRTINIMO

2005 m. lapkričio 24 d. Nr. 1V-393
Vilnius

Vadovaudamasis Lietuvos Respublikos įstatymo „Dėl užsieniečių teisinės padėties“ (Žin., 2004, Nr. 73-2539) 38 straipsniu:
1. Tvirtinu Asmens be pilietybės kelionės dokumento išdavimo taisykles (pridedama).
2. Pavedu:
2.1. Migracijos departamento prie Lietuvos Respublikos vidaus reikalų ministerijos ir teritorinių policijos įstaigų vadovams kontroliuoti šio įsakymo vykdymą;
2.2. Turto valdymo ir ūkio departamentui prie Lietuvos Respublikos vidaus reikalų ministerijos pagal Migracijos departamento prie Lietuvos Respublikos vidaus reikalų ministerijos paraišką organizuoti šio įsakymo 1 punkte nurodytose taisyklėse nustatytų dokumentų blankų ir žurnalų pirkimą (pagaminimą) iš tam skirtų lėšų.
3. Pripažįstu netekusiais galios:
3.1. Lietuvos Respublikos vidaus reikalų ministro 2001 m. gegužės 31 d. įsakymą Nr. 277 „Dėl Asmens be pilietybės kelionės dokumento išdavimo taisyklių“ (Žin., 2001, Nr. 51-1793);
3.2. Lietuvos Respublikos vidaus reikalų ministro 2003 m. sausio 23 d. įsakymą Nr. 1V-30 „Dėl Lietuvos Respublikos vidaus reikalų ministro 2001 m. gegužės 31 d. įsakymo Nr. 277 „Dėl Asmens be pilietybės kelionės dokumento išdavimo taisyklių“ pakeitimo“ (Žin., 2003, Nr. 11-430).



VIDAUS REIKALŲ MINISTRAS	GINTARAS FURMANAVIČIUS

PATVIRTINTA
Lietuvos Respublikos vidaus reikalų ministro
2005 m. lapkričio 24 d. įsakymu Nr. 1V-393


ASMENS BE PILIETYBĖS KELIONĖS DOKUMENTO IŠDAVIMO TAISYKLĖS

I. BENDROSIOS NUOSTATOS

1. Asmens be pilietybės kelionės dokumento išdavimo taisyklės (toliau – Taisyklės) reglamentuoja prašymo išduoti (pakeisti) asmens be pilietybės kelionės dokumentą (toliau – kelionės dokumentas) ar pratęsti jo galiojimo laiką pateikimą, prašymo išduoti (pakeisti) kelionės dokumentą pildymą, prašymo išduoti (pakeisti) kelionės dokumentą ar pratęsti jo galiojimo laiką priėmimą, nagrinėjimą ir sprendimo priėmimą, kelionės dokumento išdavimą, keitimą ir jo galiojimo laiko pratęsimą, kelionės dokumento negaliojimą ir negaliojančių kelionės dokumentų naikinimą, kelionės dokumento paėmimą, apskaitą ir saugojimą.
2. Kelionės dokumentas išduodamas, keičiamas ir jo galiojimo laikas pratęsiamas asmenims, neturintiems užsienio valstybės pilietybės (toliau – asmuo be pilietybės), turintiems galiojantį vieną iš šių dokumentų, suteikiančių teisę gyventi Lietuvos Respublikos teritorijoje: leidimą laikinai gyventi Lietuvos Respublikoje, Lietuvos Respublikos ilgalaikio gyventojo leidimą gyventi Europos Bendrijoje, Europos Bendrijų valstybės narės piliečio leidimą gyventi, Europos Sąjungos valstybės narės piliečio šeimos nario leidimą gyventi Lietuvos Respublikoje arba Europos Bendrijų valstybės narės piliečio leidimą gyventi nuolat (toliau – leidimas gyventi), tačiau neturintiems užsienio valstybėje galiojančio kelionės dokumento. 
Punkto pakeitimai:
Nr. 1V-175,
2009-04-30,
Žin., 2009, Nr.
52-2075 (2009-05-08), i. k. 1092310ISAK001V-175            

3. Kelionės dokumentas suteikia teisę išvykti iš Lietuvos Respublikos ir grįžti į Lietuvos Respubliką šio dokumento galiojimo laikotarpiu.
4. Kelionės dokumentą turėti neprivaloma, jis išduodamas asmens be pilietybės prašymu.
5. Kelionės dokumentas išduodamas asmeniui be pilietybės, neatsižvelgiant į jo amžių.
6. Prašymą išduoti (pakeisti) kelionės dokumentą ar pratęsti jo galiojimo laiką priima, nagrinėja ir atitinkamą sprendimą priima, kelionės dokumentą išduoda, keičia ir jo galiojimo laiką pratęsia Vilniaus apskrities vyriausiojo policijos komisariato Migracijos valdyba, Alytaus, Kauno, Klaipėdos, Marijampolės, Panevėžio, Šiaulių, Tauragės, Telšių ar Utenos apskrities vyriausiojo policijos komisariato Migracijos skyrius arba policijos komisariato Migracijos poskyris ar grupė (toliau – migracijos tarnyba), kurios aptarnaujamoje teritorijoje asmuo be pilietybės yra deklaravęs gyvenamąją vietą arba kurios aptarnaujamoje teritorijoje yra įtrauktas į gyvenamosios vietos neturinčių asmenų apskaitą, jeigu jis nėra deklaravęs gyvenamosios vietos ir negali jos deklaruoti. 
Punkto pakeitimai:
Nr. 1V-175,
2009-04-30,
Žin., 2009, Nr.
52-2075 (2009-05-08), i. k. 1092310ISAK001V-175            

7. Užsienyje esančio asmens be pilietybės prašymą pratęsti galiojančio kelionės dokumento galiojimo laiką priima, nagrinėja ir, gavusi Taisyklių 38.2 punkte nurodytą Migracijos departamento prie Lietuvos Respublikos vidaus reikalų ministerijos (toliau – Migracijos departamentas) raštišką pranešimą, sprendimą pratęsti kelionės dokumento galiojimo laiką ar sprendimą atsisakyti pratęsti kelionės dokumento galiojimo laiką priima ir kelionės dokumento galiojimo laiką pratęsia Lietuvos Respublikos diplomatinė atstovybė ar konsulinė įstaiga užsienyje (toliau – konsulinė įstaiga).
8. Prašymas išduoti (pakeisti) kelionės dokumentą turi būti išnagrinėtas ir, jeigu nėra Taisyklių 14 punkte nurodytų priežasčių, dėl kurių kelionės dokumentas neišduodamas ir nekeičiamas, kelionės dokumentas turi būti išduotas ar pakeistas ne vėliau kaip per 1 mėnesį nuo prašymo išduoti (pakeisti) kelionės dokumentą priėmimo migracijos tarnyboje dienos.
9. Asmens be pilietybės pageidavimu skubos tvarka prašymas išduoti (pakeisti) kelionės dokumentą turi būti išnagrinėtas ir, jeigu nėra Taisyklių 14 punkte nurodytų priežasčių, dėl kurių kelionės dokumentas neišduodamas ir nekeičiamas, ir Taisyklių 15 punkte nurodytų priežasčių, dėl kurių kelionės dokumentas skubos tvarka neišduodamas ir nekeičiamas, kelionės dokumentas turi būti išduotas ar pakeistas ne vėliau kaip per 7 darbo dienas nuo prašymo išduoti (pakeisti) kelionės dokumentą priėmimo migracijos tarnyboje dienos.
10. Prašymas pratęsti kelionės dokumento galiojimo laiką turi būti išnagrinėtas ir, jeigu nėra Taisyklių 14 punkte nurodytų priežasčių, dėl kurių kelionės dokumento galiojimo laikas nepratęsiamas, kelionės dokumento galiojimo laikas turi būti pratęstas ne vėliau kaip per 10 darbo dienų nuo prašymo pratęsti kelionės dokumento galiojimo laiką priėmimo migracijos tarnyboje ar konsulinėje įstaigoje dienos.
11. Trumpesniam laikui negu dvylikai mėnesių išduoto kelionės dokumento galiojimo laikas asmens be pilietybės prašymu gali būti pratęstas, jeigu iki kelionės dokumento galiojimo laiko pabaigos liko mažiau nei šeši mėnesiai, asmuo be pilietybės turi galiojantį leidimą gyventi, kurio galiojimo laikas yra ilgesnis nei kelionės dokumento, ir nėra Taisyklių 20 punkte nurodytų priežasčių, dėl kurių kelionės dokumentas keičiamas.
Pratęsus kelionės dokumento galiojimo laiką, bendras jo galiojimo laikas negali viršyti dvylikos mėnesių nuo kelionės dokumento išdavimo dienos, taip pat šis dokumentas negali galioti ilgiau, nei galioja asmens be pilietybės turimas leidimas gyventi. 
Punkto pakeitimai:
Nr. 1V-283,
2006-07-17,
Žin., 2006, Nr.
81-3225 (2006-07-25), i. k. 1062310ISAK001V-283            

12. Jaunesniam nei 18 metų asmeniui be pilietybės išduoto kelionės dokumento galiojimo laikas nepratęsiamas – kelionės dokumentas vieno iš asmens be pilietybės iki 18 metų tėvų (įtėvių) ar kito teisėto atstovo prašymu gali būti pakeistas.
13. Migracijos tarnyba kelionės dokumentą gali išduoti arba pakeisti dvylikai mėnesių, bet ne trumpiau kaip trims mėnesiams ir ne ilgiau, nei galioja asmens be pilietybės turimas galiojantis leidimas gyventi.
Asmeniui be pilietybės, iš Lietuvos Respublikos išvykstančiam gyventi į užsienio valstybę ilgiau nei šešiems mėnesiams, kelionės dokumentas išduodamas arba keičiamas dvylikai mėnesių.
Konsulinė įstaiga kelionės dokumento galiojimo laiką gali pratęsti iki šešių mėnesių nuo sprendimo pratęsti kelionės dokumento galiojimo laiką priėmimo dienos, bet ne ilgiau, nei galioja asmens be pilietybės turimas galiojantis leidimas gyventi, taip pat kelionės dokumento, kurio galiojimo laikas pratęstas, galiojimo laikas negali viršyti dvylikos mėnesių nuo kelionės dokumento išdavimo dienos. 
Punkto pakeitimai:
Nr. 1V-283,
2006-07-17,
Žin., 2006, Nr.
81-3225 (2006-07-25), i. k. 1062310ISAK001V-283            

14. Kelionės dokumentas neišduodamas, nekeičiamas ir jo galiojimo laikas nepratęsiamas, jeigu:
14.1. asmuo be pilietybės neturi galiojančio leidimo gyventi;
14.2. iki galiojančio leidimo gyventi galiojimo laiko pabaigos liko mažiau nei trys mėnesiai, išskyrus atvejį, kai kelionės dokumento galiojimo laiką pratęsti prašoma konsulinėje įstaigoje.
15. Kelionės dokumentas skubos tvarka neišduodamas ir nekeičiamas, jeigu pasikeitė asmens be pilietybės vardas (-ai), pavardė, lytis, gimimo data, gimimo vieta ar asmens kodas ir nustatoma, kad šie duomenys Lietuvos Respublikos gyventojų registre (toliau – Gyventojų registras) nepakeisti.
Kelionės dokumentas skubos tvarka nekeičiamas, jeigu jis keičiamas dėl Taisyklių 20.6 punkte nurodytos priežasties.
Punkto pakeitimai:
Nr. 1V-175,
2009-04-30,
Žin., 2009, Nr.
52-2075 (2009-05-08), i. k. 1092310ISAK001V-175            

16. Jeigu asmuo be pilietybės Lietuvos Respublikos teisės aktų nustatyta tvarka turi keisti leidimą gyventi (tapus netinkamam naudoti, pakeitus asmens duomenis ir pan.) arba asmuo be pilietybės kelionės dokumentą keičia dėl Taisyklių 20.1 ar 20.2 punkte nurodytos priežasties, tai kelionės dokumentas išduodamas, keičiamas ir jo galiojimo laikas pratęsiamas tik po to, kai išduodamas naujas leidimas gyventi (jeigu asmuo be pilietybės Lietuvos Respublikos teisės aktų nustatyta tvarka turi keisti leidimą gyventi) ir kai duomenys apie asmenį be pilietybės yra pakeisti ar patikslinti Gyventojų registre.
Punkto pakeitimai:
Nr. 1V-175,
2009-04-30,
Žin., 2009, Nr.
52-2075 (2009-05-08), i. k. 1092310ISAK001V-175            

17. Kelionės dokumentą keičiant ar pratęsiant jo galiojimo laiką ne toje migracijos tarnyboje, kuri jį išdavė, kelionės dokumentą keičianti ar jo galiojimo laiką pratęsianti migracijos tarnyba turi gauti Lietuvos Respublikos teisės aktų nustatyta tvarka patvirtintą prašymo išduoti (pakeisti) kelionės dokumentą kopiją iš jį išdavusios migracijos tarnybos, jeigu prašymo išduoti (pakeisti) kelionės dokumentą kopijos nėra asmens be pilietybės asmens byloje.
18. Asmuo be pilietybės privalo sumokėti Lietuvos Respublikos Vyriausybės nustatyto dydžio valstybės rinkliavą už kelionės dokumento išdavimą arba keitimą (toliau – valstybės rinkliava).
Už kelionės dokumento galiojimo laiko pratęsimą konsulinėje įstaigoje asmuo be pilietybės privalo sumokėti Lietuvos Respublikos Vyriausybės nustatyto tarifo konsulinį mokestį.
Jeigu įstatymų nustatytais atvejais asmuo be pilietybės atleidžiamas nuo valstybės rinkliavos, jis privalo pateikti dokumentus, patvirtinančius aplinkybes, dėl kurių jis nuo šios rinkliavos atleidžiamas. 
Punkto pakeitimai:
Nr. 1V-175,
2009-04-30,
Žin., 2009, Nr.
52-2075 (2009-05-08), i. k. 1092310ISAK001V-175            

II. PRAŠYMO IŠDUOTI (PAKEISTI) KELIONĖS DOKUMENTĄ AR PRATĘSTI JO GALIOJIMO LAIKĄ PATEIKIMAS

19. Kelionės dokumentui gauti ar pakeisti asmuo be pilietybės migracijos tarnybai turi pateikti:
19.1. nustatytos formos prašymą išduoti (pakeisti) kelionės dokumentą (1 priedas), kuriame asmuo be pilietybės ir / ar šį prašymą pateikęs asmuo pasirašo įgalioto migracijos tarnybos valstybės tarnautojo akivaizdoje ir į kurį asmens be pilietybės nuotrauką įklijuoja įgaliotas migracijos tarnybos valstybės tarnautojas;
19.2. galiojantį leidimą gyventi ir jo kopiją;
19.3. tris asmens be pilietybės amžių atitinkančias 35x45 mm dydžio nuotraukas (viename lape);
19.4. dokumentą (kvitą arba mokamąjį pavedimą su banko žyma), patvirtinantį, kad yra sumokėta nustatyto dydžio valstybės rinkliava už kelionės dokumento išdavimą ar keitimą skubos tvarka, o jeigu asmuo be pilietybės Lietuvos Respublikos teisės aktų nustatyta tvarka atleidžiamas nuo valstybės rinkliavos – dokumentą, patvirtinantį atleidimo aplinkybes, ir jo kopiją;
Punkto pakeitimai:
Nr. 1V-175,
2009-04-30,
Žin., 2009, Nr.
52-2075 (2009-05-08), i. k. 1092310ISAK001V-175            

19.5. kelionės dokumentą, kai jį keičia, jeigu jis nėra prarastas;
19.6. motyvuotą paaiškinimą dėl kelionės dokumento praradimo aplinkybių, jeigu kelionės dokumentą prašoma pakeisti jį praradus;
19.7. motyvuotą paaiškinimą, kodėl kelionės dokumentas tapo netinkamas naudoti (sugadinus kelionės dokumentą – ir dėl kelionės dokumento sugadinimo), jeigu kelionės dokumentą prašoma pakeisti tapus netinkamam naudoti.
20. Kelionės dokumentas asmens be pilietybės prašymu gali būti pakeistas, jeigu:
20.1. asmuo be pilietybės pakeitė vardą, pavardę ar kitus asmens duomenis;
20.2. kelionės dokumente yra netikslių įrašų;
20.3. išnaudoti vizoms skirti puslapiai;
20.4. kelionės dokumentas tapo netinkamas naudoti (pvz., dėl sugadinimo ar susidėvėjimo);
20.5. pasibaigė kelionės dokumento galiojimo laikas. Dėl šios priežasties kelionės dokumentas gali būti pakeistas ir tuo atveju, jeigu iki kelionės dokumento galiojimo laiko pabaigos liko mažiau nei šeši mėnesiai; 
Punkto pakeitimai:
Nr. 1V-283,
2006-07-17,
Žin., 2006, Nr.
81-3225 (2006-07-25), i. k. 1062310ISAK001V-283            

20.6. kelionės dokumentas yra prarastas.
21. Asmuo be pilietybės, norintis, kad būtų pratęstas jo kelionės dokumento galiojimo laikas, likus ne mažiau kaip 10 darbo dienų iki kelionės dokumento galiojimo laiko pabaigos, migracijos tarnybai arba konsulinei įstaigai turi pateikti šiuos dokumentus:
21.1. laisvos formos prašymą pratęsti kelionės dokumento galiojimo laiką;
21.2. galiojantį leidimą gyventi ir jo kopiją;
21.3. galiojantį kelionės dokumentą, kurio galiojimo laiką prašoma pratęsti;
21.4. jei prašymą pratęsti kelionės dokumento galiojimo laiką asmuo be pilietybės pateikia konsulinei įstaigai – dokumentą, patvirtinantį sumokėtą Lietuvos Respublikos Vyriausybės nustatyto tarifo konsulinį mokestį. 
Punkto pakeitimai:
Nr. 1V-175,
2009-04-30,
Žin., 2009, Nr.
52-2075 (2009-05-08), i. k. 1092310ISAK001V-175            

22. Jeigu kartu su prašymu išduoti (pakeisti) kelionės dokumentą ar pratęsti jo galiojimo laiką asmuo be pilietybės nepateikia visų reikiamų dokumentų, nurodytų Taisyklių 19 ar 21 punkte, arba nepateikia nuotraukų, kai jas pateikti būtina, tai prašymas nepriimamas, paaiškinama prašymo nepriėmimo priežastis ir suteikiama informacija, kurios reikia, kad prašymas būtų priimtas.
23. Prašymą išduoti (pakeisti) kelionės dokumentą ar pratęsti jo galiojimo laiką, kitus Taisyklių 19 ir 21 punktuose nurodytus dokumentus ir nuotraukas asmuo be pilietybės migracijos tarnybai ar konsulinei įstaigai pateikia asmeniškai, išskyrus Taisyklių 24, 25 ir 26 punktuose nurodytus atvejus.
24. Prašymą išduoti (pakeisti) kelionės dokumentą asmeniui be pilietybės iki 18 metų pildo, dokumentus kelionės dokumentui gauti ar pakeisti ir nuotraukas pateikia vienas iš tėvų (įtėvių) ar kitas teisėtas atstovas, kartu pateikdamas atstovavimą patvirtinančius dokumentus bei jų kopijas ir savo asmens tapatybę patvirtinantį dokumentą bei jo kopiją. Pateikiant prašymą išduoti (pakeisti) kelionės dokumentą asmeniui be pilietybės iki 18 metų, privalo dalyvauti ir šis asmuo.
25. Neveiksnaus (ribotai veiksnaus) asmens be pilietybės prašymą išduoti (pakeisti) kelionės dokumentą pildo, dokumentus kelionės dokumentui gauti, pakeisti ar jo galiojimo laikui pratęsti ir nuotraukas pateikia jo globėjas (rūpintojas), kartu jis pateikia savo asmens tapatybę patvirtinantį dokumentą bei jo kopiją ir paskyrimą globėju (rūpintoju) patvirtinantį dokumentą bei jo kopiją. Pateikiant prašymą išduoti (pakeisti) kelionės dokumentą neveiksniam (ribotai veiksniam) asmeniui be pilietybės, turi dalyvauti ir šis asmuo.
26. Asmens be pilietybės, kuris dėl fizinės negalios negali pats atvykti į migracijos tarnybą ar konsulinę įstaigą pateikti dokumentų kelionės dokumentui gauti, pakeisti ar jo galiojimo laikui pratęsti, dokumentus kelionės dokumentui gauti, pakeisti ar jo galiojimo laikui pratęsti ir nuotraukas pateikia (jeigu asmuo be pilietybės pats negali užpildyti prašymo išduoti (pakeisti) kelionės dokumentą – ir užpildo) jo įgaliotas asmuo, kartu jis pateikia įgaliojimą ir savo asmens tapatybę patvirtinantį dokumentą bei jo kopiją.

III. PRAŠYMO IŠDUOTI (PAKEISTI) KELIONĖS DOKUMENTĄ PILDYMAS

27. Prašymas išduoti (pakeisti) kelionės dokumentą pildomas aiškia rašysena, užpildant visas eilutes bei prašymo eilutėse esančiuose langeliuose pažymint (ženklu „x“) tinkamą atsakymą.
28. Asmuo be pilietybės prašymą išduoti (pakeisti) kelionės dokumentą pildo taip:
28.1. nurodo, ar kelionės dokumentą nori gauti bendra, ar skubos tvarka, pažymėdamas atitinkamą langelį;
28.2. 1 eilutėje į langelius įrašo asmens kodą;
28.3. 2 eilutėje arabiškais skaitmenimis į langelius įrašo gimimo datą. Prašyme išduoti (pakeisti) kelionės dokumentą analogiškai rašomos ir kitos datos;
28.4. 3 eilutėje pažymi lytį atitinkantį langelį;
28.5. 4 ir 5 eilutėse didžiosiomis raidėmis lotyniškais rašmenimis įrašo vardą (-us) ir pavardę. Vardas (-ai) ir pavardė rašomi juos paraidžiui perrašant iš galiojančio leidimo gyventi;
28.6. 6 eilutėje įrašo gimimo vietą. Jeigu asmuo be pilietybės gimė Lietuvos Respublikoje, gimimo vieta įrašoma pagal galiojantį administracinį teritorinį suskirstymą, o jeigu pagal galiojantį administracinį suskirstymą vietovės pavadinimo nebėra, įrašomas buvęs pavadinimas.
Jeigu asmuo be pilietybės gimė užsienio valstybėje, gimimo vieta įrašoma pagal pateiktus dokumentus, įrašomas ir valstybės pavadinimas;
28.7. 7 eilutėje įrašo deklaruotos gyvenamosios vietos adresą, o asmuo be pilietybės, nedeklaravęs gyvenamosios vietos ir negalintis jos deklaruoti, – savivaldybę, kurioje įtrauktas į gyvenamosios vietos neturinčių asmenų apskaitą, ir, pažymėdamas atitinkamą langelį, nurodo, ar gyvenamoji vieta deklaruota, ar apskaityta;
28.8. 8 eilutėje įrašo tėvų (įtėvių) duomenis: vardą, pavardę, gimimo datą, asmens kodą (jeigu suteiktas). Jeigu tėvai (įtėviai) ar vienas iš jų yra miręs, įrašo mirties datą, jeigu ją žino (gali įrašyti tik metus);
28.9. 9 eilutėje įrašo vaikų (įvaikių) iki 18 metų duomenis: vardą, pavardę, gimimo datą ir asmens kodą (jeigu suteiktas), pažymi lytį atitinkantį langelį;
28.10. 10 eilutėje pažymi šeiminę padėtį atitinkantį langelį. Jeigu asmuo be pilietybės vedęs (ištekėjusi), įrašo sutuoktinio duomenis: vardą, pavardę, gimimo datą, asmens kodą (jeigu suteiktas), sutuoktinio buvusią pavardę, santuokos sudarymo datą, pažymi lytį atitinkantį langelį. Jeigu asmuo be pilietybės išsituokęs (-usi), įrašo ištuokos datą, jeigu našlys (-ė) – sutuoktinio mirties datą;
28.11. 11 eilutėje, pažymėdamas atitinkamą langelį, nurodo, kas pateikė prašymą išduoti (pakeisti) kelionės dokumentą, pasirašo ir įrašo prašymo išduoti (pakeisti) kelionės dokumentą pateikimo datą. Jeigu prašymą išduoti (pakeisti) kelionės dokumentą pateikia Taisyklių 24, 25 ar 26 punkte nurodytas asmuo, tam skirtose vietose įrašoma prašymą išduoti (pakeisti) kelionės dokumentą pateikusio asmens vardas (-ai) ir pavardė, jis pasirašo ir įrašo prašymo išduoti (pakeisti) kelionės dokumentą pateikimo datą;
28.12. 19 eilutėje įrašo, kad pageidauja (jeigu pageidauja) susigrąžinti keičiamą kelionės dokumentą, ir pasirašo.
Jeigu pakeisti pateiktame kelionės dokumente yra galiojanti užsienio valstybės viza ir asmuo be pilietybės pageidauja, kad kelionės dokumento puslapis, kuriame ji yra, nebūtų pažymėtas kaip negaliojantis, prašymo išduoti (pakeisti) kelionės dokumentą 19 eilutėje įrašo: „Prašyčiau grąžinti negaliojantį kelionės dokumentą Nr. _________ ir nepažymėti psl. ______, nes jame yra galiojanti _______ valstybės viza“ – ir pasirašo.

28.13. 19 eilutėje nurodo, kad jam yra žinoma, jog, nesumokėjus valstybės rinkliavos, kelionės dokumentas nebus įteiktas, ir pasirašo. 
Papildyta punktu:
Nr. 1V-175,
2009-04-30,
Žin., 2009, Nr.
52-2075 (2009-05-08), i. k. 1092310ISAK001V-175        

IV. PRAŠYMO IŠDUOTI (PAKEISTI) KELIONĖS DOKUMENTĄ AR PRATĘSTI JO GALIOJIMO LAIKĄ PRIĖMIMAS, NAGRINĖJIMAS IR SPRENDIMO PRIĖMIMAS

29. Įgaliotas migracijos tarnybos valstybės tarnautojas, gavęs asmens be pilietybės prašymą išduoti (pakeisti) kelionės dokumentą ir kartu pateiktus dokumentus:
29.1. sutikrina prašyme išduoti (pakeisti) kelionės dokumentą asmens be pilietybės nurodytus duomenis su duomenimis pateiktuose dokumentuose;
29.11. jei asmuo be pilietybės įstatymų nustatytais atvejais nėra atleistas nuo valstybės rinkliavos, patikrina Valstybinės mokesčių inspekcijos prie Lietuvos Respublikos finansų ministerijos (toliau – Valstybinė mokesčių inspekcija) informacinėje sistemoje, ar asmuo be pilietybės yra sumokėjęs valstybės rinkliavą.
Jeigu asmuo be pilietybės yra pateikęs sumokėtos valstybės rinkliavos mokamąjį pavedimą su banko žyma ar kvitą (toliau – kvitas), tai šio punkto reikalavimas nevykdomas; 
Papildyta punktu:
Nr. 1V-175,
2009-04-30,
Žin., 2009, Nr.
52-2075 (2009-05-08), i. k. 1092310ISAK001V-175        

29.2. prašymo išduoti (pakeisti) kelionės dokumentą 12 eilutės atitinkamame langelyje pažymi, kokį asmens tapatybę patvirtinantį dokumentą asmuo be pilietybės pateikė, įrašo pateikto dokumento seriją, numerį, išdavimo datą, taip pat įrašo datą, iki kurios galioja pateiktas dokumentas, bei jį išdavusios įstaigos pavadinimą, o jeigu asmuo be pilietybės prarado kelionės dokumentą, pažymi atitinkamą langelį;
29.3. prašymo išduoti (pakeisti) kelionės dokumentą 13 eilutėje įrašo kitų dokumentų (jeigu jie buvo pateikti) duomenis;
29.4. prašymo išduoti (pakeisti) kelionės dokumentą tam skirtoje vietoje įklijuoja asmens be pilietybės nuotrauką ir duoda asmeniui be pilietybės pasirašyti juodai ar mėlynai ryškiai rašančiu rašikliu asmens be pilietybės parašui skirtame langelyje. Asmuo be pilietybės pasirašo įgalioto migracijos tarnybos valstybės tarnautojo akivaizdoje. Asmuo be pilietybės, kuriam sukakę 14 metų, parašui skirtame langelyje pasirašo pats. Šiame langelyje braukiamas brūkšnys, jeigu kelionės dokumentas išduodamas asmeniui be pilietybės iki 14 metų, taip pat jei asmuo be pilietybės dėl neveiksnumo (riboto veiksnumo) ar fizinės negalios nesugeba pasirašyti. Prašymo išduoti (pakeisti) kelionės dokumentą 19 eilutėje įrašoma, dėl kokių priežasčių asmuo be pilietybės nepasirašė.
Asmuo be pilietybės, kuris dėl fizinės negalios ar neveiksnumo (riboto veiksnumo) negali pats atvykti į migracijos tarnybą, pasirašo, jei sugeba pasirašyti, nuvykusio pas jį įgalioto migracijos tarnybos valstybės tarnautojo akivaizdoje, kuris savo parašu patvirtina, kad asmens be pilietybės tapatybė sutikrinta su pateiktais dokumentais, be to, jei asmuo be pilietybės sugeba pasirašyti, patvirtina jo parašą;
29.5. prašymo išduoti (pakeisti) kelionės dokumentą 14 eilutės atitinkamame langelyje pažymi, ar sumokėta valstybės rinkliava, ir įrašo valstybės rinkliavos dydį. Jeigu asmuo be pilietybės įstatymų nustatytais atvejais atleidžiamas nuo valstybės rinkliavos, dokumento, patvirtinančio atleidimo nuo valstybės rinkliavos aplinkybes, duomenys: dokumento pavadinimas, numeris, išdavimo data ir jį išdavusios įstaigos pavadinimas – įrašomi prašymo išduoti (pakeisti) kelionės dokumentą 19 eilutėje; 
Punkto pakeitimai:
Nr. 1V-175,
2009-04-30,
Žin., 2009, Nr.
52-2075 (2009-05-08), i. k. 1092310ISAK001V-175            

29.6. prašymo išduoti (pakeisti) kelionės dokumentą 15 eilutėje savo parašu patvirtina asmens be pilietybės parašą ir tai, kad asmens be pilietybės tapatybė sutikrinta su pateiktais dokumentais, įrašo savo pareigas, vardą, pavardę, datą, tam skirtoje vietoje uždeda antspaudą su Lietuvos valstybės herbu;
29.7. prašymo išduoti (pakeisti) kelionės dokumentą tam skirtame langelyje įrašo kelionės dokumento keitimo priežasties (priežasčių) kodą (-us):
01 – keitimas pakeitus vardą ir pavardę dėl transkripcijos;
02 – keitimas pakeitus vardą ir / ar pavardę civilinės būklės akto pagrindu;
03 – keitimas dėl netikslių įrašų (išskyrus gimimo datą, lytį);
04 – keitimas dėl netikslių gimimo datos ir lyties įrašų;
11 – keitimas išnaudojus vizoms skirtus puslapius;
12 – keitimas tapus netinkamam naudoti;
13 – keitimas pasibaigus galiojimo laikui;
14 – keitimas praradus;
54 – keitimas pakeitus lytį ar gimimo datą civilinės būklės akto pagrindu;
65 – keitimas dėl migracijos tarnybos darbuotojų techninės klaidos;
75 – keitimas dėl Asmens dokumentų išrašymo centro prie Lietuvos Respublikos vidaus reikalų ministerijos (toliau – Asmens dokumentų išrašymo centras) techninio broko;
29.8. prašymą išduoti (pakeisti) kelionės dokumentą užregistruoja Prašymų išduoti (pakeisti) asmens be pilietybės kelionės dokumentą ir asmens be pilietybės kelionės dokumentų registre (2 priedas) ir prašymo išduoti (pakeisti) kelionės dokumentą tam skirtoje vietoje įrašo registracijos eilės numerį, datą ir migracijos tarnybos kodą, kuris turi atitikti numerį, įrašomą kelionės dokumente pagal Prašymų asmens dokumentams išduoti, pakeisti, įforminti registravimo, užsakymų asmens dokumentams išrašyti formavimo ir duomenų apie asmens dokumentų galiojimą tvarkos aprašą, patvirtintą Asmens dokumentų išrašymo centro prie Vidaus reikalų ministerijos direktoriaus 2008 m. gruodžio 17 d. įsakymu Nr. 1-46 (Žin., 2008, Nr. 148-5978) (toliau – Prašymų registravimo tvarkos aprašas). 
Punkto pakeitimai:

29.9. duomenis apie priimtą prašymą išduoti (pakeisti) kelionės dokumentą užregistruoja Užsieniečių registre. 
Punkto pakeitimai:
Nr. 1V-175,
2009-04-30,
Žin., 2009, Nr.
52-2075 (2009-05-08), i. k. 1092310ISAK001V-175            

30. Įgaliotas migracijos tarnybos valstybės tarnautojas, gavęs asmens be pilietybės prašymą pratęsti kelionės dokumento galiojimo laiką ir kartu pateiktus dokumentus:
30.1. Neteko galios nuo 2009-05-09
Punkto naikinimas:
Nr. 1V-175,
2009-04-30,
Žin. 2009,
Nr.
52-2075 (2009-05-08), i. k. 1092310ISAK001V-175        

30.2. prašyme pratęsti kelionės dokumento galiojimo laiką savo parašu patvirtina asmens be pilietybės parašą ir tai, kad asmens be pilietybės tapatybė sutikrinta su pateiktais dokumentais, įrašo asmens be pilietybės pateikto leidimo gyventi seriją ir numerį, kelionės dokumento, kurio galiojimo laiką prašoma pratęsti, numerį ir datas, iki kurių galioja pateikti leidimas gyventi ir kelionės dokumentas, nurodo savo pareigas, vardą, pavardę, datą ir uždeda antspaudą su Lietuvos valstybės herbu;
30.3. prašymą pratęsti kelionės dokumento galiojimo laiką užregistruoja Prašymų pratęsti asmens be pilietybės kelionės dokumento galiojimo laiką registre (3 priedas) ir prašyme pratęsti kelionės dokumento galiojimo laiką įrašo registracijos eilės numerį, datą ir migracijos tarnybos kodą, kuris turi atitikti numerį, įrašomą kelionės dokumente pagal Prašymų registravimo tvarkos apraše nustatytą dokumentą pratęsusios įstaigos žymą asmens dokumente. 
Punkto pakeitimai:
Nr. 1V-175,
2009-04-30,
Žin., 2009, Nr.
52-2075 (2009-05-08), i. k. 1092310ISAK001V-175            

30.4. duomenis apie priimtą prašymą pratęsti kelionės dokumento galiojimo laiką užregistruoja Užsieniečių registre. 
Punkto pakeitimai:
Nr. 1V-175,
2009-04-30,
Žin., 2009, Nr.
52-2075 (2009-05-08), i. k. 1092310ISAK001V-175            

31. Įgaliotas migracijos tarnybos valstybės tarnautojas, priėmęs asmens be pilietybės prašymą išduoti (pakeisti) kelionės dokumentą ar pratęsti jo galiojimo laiką ir kartu pateiktus dokumentus:
31.1. patikrina Gyventojų registre duomenis apie asmenį be pilietybės ir jam išduotus Lietuvos Respublikos asmens dokumentus bei apie asmens be pilietybės gyvenamąją vietą; 
Punkto pakeitimai:
Nr. 1V-175,
2009-04-30,
Žin., 2009, Nr.
52-2075 (2009-05-08), i. k. 1092310ISAK001V-175            

31.2. apie Taisyklių 31.1 punkte nurodytą patikrinimą pažymi prašymo išduoti (pakeisti) kelionės dokumentą 19 eilutėje arba prašyme pratęsti kelionės dokumento galiojimo laiką, įrašo savo pareigas, vardą, pavardę, datą ir pasirašo arba surašo atitinkamą pažymą.
32. Migracijos tarnybos vadovas, o jo nesant – jo funkcijas vykdantis valstybės tarnautojas priima nustatytais faktais ir Lietuvos Respublikos teisės aktų normomis pagrįstą ir Lietuvos Respublikos viešojo administravimo įstatymo (Žin., 1999, Nr. 60-1945) (toliau – Viešojo administravimo įstatymas) reikalavimus atitinkantį sprendimą:
32.1. išduoti kelionės dokumentą arba pakeisti kelionės dokumentą, arba pratęsti kelionės dokumento galiojimo laiką, jeigu asmeniui be pilietybės kelionės dokumentas gali būti išduotas, pakeistas ar pratęstas jo galiojimo laikas;
32.2. atsisakyti išduoti kelionės dokumentą arba atsisakyti pakeisti kelionės dokumentą, arba atsisakyti pratęsti kelionės dokumento galiojimo laiką; šiame sprendime nurodomi atsisakymo išduoti, pakeisti kelionės dokumentą ar pratęsti jo galiojimo laiką pagrindai, sprendimo apskundimo tvarka ir terminai, jeigu asmeniui be pilietybės kelionės dokumentas negali būti išduotas, pakeistas ar pratęstas jo galiojimo laikas.
33. Asmeniui be pilietybės pateikus prašymą išduoti (pakeisti) kelionės dokumentą skubos tvarka, sprendimas priimamas per vieną darbo dieną nuo šio prašymo priėmimo migracijos tarnyboje dienos.
34. Priimtas sprendimas užregistruojamas Sprendimų dėl asmens be pilietybės kelionės dokumento išdavimo, jo pakeitimo ar asmens be pilietybės kelionės dokumento galiojimo laiko pratęsimo registre (4 priedas). Duomenys apie priimtą sprendimą užregistruojami Užsieniečių registre.
Punkto pakeitimai:
Nr. 1V-175,
2009-04-30,
Žin., 2009, Nr.
52-2075 (2009-05-08), i. k. 1092310ISAK001V-175            

35. Taisyklių 32.2 punkte nurodyto sprendimo Lietuvos Respublikos teisės aktų nustatyta tvarka patvirtinta kopija išsiunčiama asmeniui be pilietybės, o Lietuvos Respublikos teisės aktų nustatyta tvarka patvirtinta lydraščio kopija dedama į asmens be pilietybės asmens bylą.
36. Prašymo išduoti (pakeisti) kelionės dokumentą kopija, patvirtinta Lietuvos Respublikos teisės aktų nustatyta tvarka, prašymas pratęsti kelionės dokumento galiojimo laiką, kartu su prašymu išduoti (pakeisti) kelionės dokumentą ar pratęsti jo galiojimo laiką pateikti dokumentai ar Lietuvos Respublikos teisės aktų nustatyta tvarka patvirtintos jų kopijos, Taisyklių 31.2 punkte nurodyta pažyma, jeigu ji buvo surašyta, ir priimtas sprendimas dedami į asmens be pilietybės asmens bylą.
37. Konsulinis pareigūnas, gavęs asmens be pilietybės prašymą pratęsti kelionės dokumento galiojimo laiką ir kartu pateiktus dokumentus, nedelsdamas:
37.1. atlieka Taisyklių 30.2 ir 30.3 punktuose nurodytus veiksmus;
37.11. įsitikina, kad asmuo be pilietybės už kelionės dokumento galiojimo laiko pratęsimą sumokėjo Lietuvos Respublikos Vyriausybės nustatyto tarifo konsulinį mokestį; 
Papildyta punktu:
Nr. 1V-175,
2009-04-30,
Žin., 2009, Nr.
52-2075 (2009-05-08), i. k. 1092310ISAK001V-175        

37.2. asmens be pilietybės prašymą pratęsti kelionės dokumento galiojimo laiką elektroninio ryšio priemonėmis išsiunčia Migracijos departamentui.
38. Įgaliotas Migracijos departamento valstybės tarnautojas, gavęs iš konsulinės įstaigos asmens be pilietybės prašymą pratęsti kelionės dokumento galiojimo laiką, nedelsdamas:
38.1. atlieka Taisyklių 31.1 punkte nurodytą patikrinimą ir apie šį patikrinimą pažymi prašyme pratęsti kelionės dokumento galiojimo laiką, įrašo savo pareigas, vardą, pavardę, datą ir pasirašo arba surašo atitinkamą pažymą;
38.2. elektroninio ryšio priemonėmis išsiunčia konsulinei įstaigai raštišką pranešimą apie Taisyklių 31.1 punkte nurodyto patikrinimo rezultatus, kuriame siūloma pratęsti kelionės dokumento galiojimo laiką, jeigu kelionės dokumento galiojimo laikas gali būti pratęstas, o jeigu negali būti pratęstas – atsisakyti pratęsti;
38.3. Taisyklių 38.1 punkte nurodytą pažymą, jeigu ji buvo surašyta, 38.2 punkte nurodyto pranešimo kopiją, patvirtintą Lietuvos Respublikos teisės aktų nustatyta tvarka, ir asmens be pilietybės prašymą pratęsti kelionės dokumento galiojimo laiką paštu išsiunčia asmens be pilietybės gyvenamosios vietos migracijos tarnybai, kuri juos deda į asmens be pilietybės asmens bylą ir duomenis apie konsulinėje įstaigoje priimtą prašymą pratęsti kelionės dokumento galiojimo laiką užregistruoja Užsieniečių registre.
Punkto pakeitimai:
Nr. 1V-175,
2009-04-30,
Žin., 2009, Nr.
52-2075 (2009-05-08), i. k. 1092310ISAK001V-175            

39. Konsulinis pareigūnas, gavęs Taisyklių 38.2 punkte nurodytą Migracijos departamento raštišką pranešimą ir atsižvelgęs į šiame pranešime pateiktą siūlymą pratęsti kelionės dokumento galiojimo laiką arba atsisakyti pratęsti:
39.1. priima nustatytais faktais ir Lietuvos Respublikos teisės aktų normomis pagrįstą ir Viešojo administravimo įstatymo reikalavimus atitinkantį sprendimą:
39.1.1. pratęsti kelionės dokumento galiojimo laiką, jeigu kelionės dokumento galiojimo laikas gali būti pratęstas;
39.1.2. atsisakyti pratęsti kelionės dokumento galiojimo laiką; šiame sprendime nurodomi atsisakymo pratęsti kelionės dokumento galiojimo laiką pagrindai, sprendimo apskundimo tvarka ir terminai, jeigu kelionės dokumento galiojimo laikas negali būti pratęstas;
39.2. priimtą sprendimą užregistruoja Sprendimų dėl asmens be pilietybės kelionės dokumento išdavimo, jo pakeitimo ar asmens be pilietybės kelionės dokumento galiojimo laiko pratęsimo registre (4 priedas);
39.3. su Taisyklių 39.1.2 punkte nurodytu sprendimu supažindina asmenį be pilietybės, prašiusį pratęsti kelionės dokumento galiojimo laiką. Sprendime turi pasirašyti asmuo be pilietybės ir konsulinis pareigūnas, kuris asmenį be pilietybės supažindino su sprendimu. Sprendimo Lietuvos Respublikos teisės aktų nustatyta tvarka patvirtinta kopija įteikiama asmeniui be pilietybės.

V. KELIONĖS DOKUMENTO IŠDAVIMAS, KEITIMAS IR JO GALIOJIMO LAIKO PRATĘSIMAS

40. Įgaliotas migracijos tarnybos valstybės tarnautojas:
40.1. migracijos tarnybos vadovui, o jo nesant – jo funkcijas vykdančiam valstybės tarnautojui priėmus sprendimą atsisakyti išduoti kelionės dokumentą arba sprendimą atsisakyti pakeisti kelionės dokumentą:
40.1.1. prašymo išduoti (pakeisti) kelionės dokumentą 16 eilutėje pažymi atitinkamą langelį, įrašo sprendimo atsisakyti išduoti kelionės dokumentą ar sprendimo atsisakyti pakeisti kelionės dokumentą priėmimo datą, savo pareigas, vardą ir pavardę, pasirašo, tam skirtoje vietoje deda antspaudą su Lietuvos valstybės herbu ir šį prašymą padeda į archyvinę kartoteką;
40.1.2. Prašymų išduoti (pakeisti) asmens be pilietybės kelionės dokumentą ir asmens be pilietybės kelionės dokumentų registro pastabų skiltyje įrašo, kad priimtas sprendimas atsisakyti išduoti kelionės dokumentą arba sprendimas atsisakyti pakeisti kelionės dokumentą;
40.2. migracijos tarnybos vadovui, o jo nesant – jo funkcijas vykdančiam valstybės tarnautojui priėmus sprendimą išduoti kelionės dokumentą arba sprendimą pakeisti kelionės dokumentą:
40.2.1. prašymo išduoti (pakeisti) kelionės dokumentą 16 eilutėje pažymi atitinkamą langelį, įrašo sprendimo išduoti kelionės dokumentą ar sprendimo pakeisti kelionės dokumentą priėmimo datą, savo pareigas, vardą ir pavardę, pasirašo, tam skirtoje vietoje uždeda antspaudą su Lietuvos valstybės herbu;
40.2.2. prašymą išduoti (pakeisti) kelionės dokumentą užregistruoja asmens dokumentų išrašymo sistemoje, prašymo tam skirtoje vietoje įrašo registracijos datą ir numerį;
40.2.3. specialia įranga nuskaito asmens be pilietybės prašymą išduoti (pakeisti) kelionės dokumentą su įklijuota asmens be pilietybės nuotrauka ir parašu;
40.2.4. suformuoja užsakymą Asmens dokumentų išrašymo centrui kelionės dokumentui išrašyti.
41. Jeigu nustatoma, kad prašyme išduoti (pakeisti) kelionės dokumentą asmens be pilietybės nurodyti duomenys apie jo tėvus (įtėvius), vaikus (įvaikius) ar sutuoktinį nesutampa su duomenimis Gyventojų registre arba jų ten nėra, tai, priėmus sprendimą išduoti kelionės dokumentą ar jį pakeisti, Gyventojų registro tarnybai prie Lietuvos Respublikos vidaus reikalų ministerijos duomenims apie asmenį be pilietybės įrašyti, pakeisti ar patikslinti siunčiama prašymo išduoti (pakeisti) kelionės dokumentą kopija, kurios tikrumą nustatyta tvarka patvirtina įgaliotas migracijos tarnybos valstybės tarnautojas. Prašymo išduoti (pakeisti) kelionės dokumentą kopijoje prieš įrašą, kuriame nurodyti nesutampantys duomenys, varnele pažymimi nesutampantys duomenys.
Punkto pakeitimai:
Nr. 1V-175,
2009-04-30,
Žin., 2009, Nr.
52-2075 (2009-05-08), i. k. 1092310ISAK001V-175            

42. Prašymai išduoti (pakeisti) kelionės dokumentą asmens dokumentų išrašymo sistemoje registruojami, užsakymai Asmens dokumentų išrašymo centrui kelionės dokumentui išrašyti formuojami ir išrašyti kelionės dokumentai migracijos tarnybai perduodami Asmens dokumentų išrašymo centro direktoriaus nustatyta tvarka.
Kelionės dokumentą išrašo Asmens dokumentų išrašymo centras.
43. Įgaliotas migracijos tarnybos valstybės tarnautojas, iš Asmens dokumentų išrašymo centro gavęs išrašytą kelionės dokumentą:
43.1. patikrina, ar kelionės dokumente įrašyti asmens be pilietybės duomenys atitinka duomenis, nurodytus prašyme išduoti (pakeisti) kelionės dokumentą. Jeigu duomenys neatitinka, kelionės dokumentas nedelsiant su lydraščiu grąžinamas Asmens dokumentų išrašymo centrui naujam kelionės dokumentui išrašyti;
43.11. Jei registruojant prašymą išduoti (pakeisti) kelionės dokumentą asmens dokumentų išrašymo sistemoje nebuvo padaryta žyma apie sumokėtą valstybės rinkliavą – patikrina Valstybinės mokesčių inspekcijos informacinėje sistemoje, ar sumokėta valstybės rinkliava.
Prašymo išduoti (pakeisti) kelionės dokumentą 14 eilutės atitinkamame langelyje pažymi sumokėtos valstybės rinkliavos dydį.
Jei asmuo be pilietybės nesumokėjo nustatyto dydžio valstybės rinkliavos, kelionės dokumentas asmeniui be pilietybės neįteikiamas; 

43.2. kelionės dokumento duomenis įrašo į Prašymų išduoti (pakeisti) asmens be pilietybės kelionės dokumentą ir asmens be pilietybės kelionės dokumentų registrą;
43.3. įklijuoja asmens be pilietybės nuotrauką į kelionės dokumentą;
43.4. kelionės dokumento 32 puslapio tam skirtose eilutėse įrašo datą, iki kurios galioja kelionės dokumentas (rašoma trimis arabiškų skaitmenų grupėmis, metus, mėnesį ir dieną reiškiančias skaitmenų grupes atskiriant brūkšneliais, pvz., 2006-04-21), asmens be pilietybės turimo galiojančio leidimo gyventi seriją ir numerį, migracijos tarnybos pavadinimą, duoda migracijos tarnybos vadovui, o jo nesant – jo funkcijas vykdančiam valstybės tarnautojui pasirašyti, parašą patvirtina antspaudu su Lietuvos valstybės herbu, įrašo sumokėtos valstybės rinkliavos dydį, o jeigu asmuo be pilietybės Lietuvos Respublikos teisės aktų nustatyta tvarka atleidžiamas nuo valstybės rinkliavos, atitinkamoje eilutėje braukia brūkšnį.
Jeigu asmuo be pilietybės pakeičia leidimą gyventi, kelionės dokumente leidimo gyventi serija ir numeris iš naujo įrašomi perbraukus senus įrašus. Nauji įrašai patvirtinami migracijos tarnybos įgalioto valstybės tarnautojo parašu ir antspaudu su Lietuvos valstybės herbu;
43.5. kelionės dokumento 30 puslapio eilutėje „Savininkas įpareigojamas grįžti į Lietuvos Respubliką iki“ įrašo datą, iki kurios asmuo be pilietybės gali grįžti į Lietuvos Respubliką ir kuri turi sutapti su kelionės dokumento galiojimo data, ir eilutėje „Gyvenamoji vieta“ įrašo asmens be pilietybės gyvenamąją vietą.
Jeigu asmuo be pilietybės pakeičia gyvenamąją vietą, kelionės dokumente gyvenamoji vieta iš naujo įrašoma perbraukus senus įrašus. Nauji įrašai patvirtinami migracijos tarnybos įgalioto valstybės tarnautojo parašu ir antspaudu su Lietuvos valstybės herbu.
Kelionės dokumento, išduodamo asmeniui be pilietybės, iš Lietuvos Respublikos išvykstančiam gyventi į užsienio valstybę ilgiau nei šešiems mėnesiams, eilutėse „Savininkas įpareigojamas grįžti į Lietuvos Respubliką iki“ ir „Gyvenamoji vieta“ braukiamas brūkšnys.
Jeigu panaikinamas asmens be pilietybės, kuris iš Lietuvos Respublikos išvyksta gyventi į užsienio valstybę ilgiau nei šešiems mėnesiams, leidimas gyventi ir šis asmuo be pilietybės turi anksčiau išduotą galiojantį kelionės dokumentą, kuris nekeičiamas arba kurio galiojimo laikas nepratęsiamas, tai šio kelionės dokumento 30 puslapio, o jeigu kelionės dokumento galiojimo laikas buvo pratęstas – galiojimo laikui pratęsti skirto puslapio eilutės „Savininkas įpareigojamas grįžti į Lietuvos Respubliką iki“ ir 30 puslapio eilutės „Gyvenamoji vieta“ įrašai perbraukiami. Perbraukimas patvirtinamas migracijos tarnybos įgalioto valstybės tarnautojo parašu ir antspaudu su Lietuvos valstybės herbu;
43.6. prašymo išduoti (pakeisti) kelionės dokumentą 17 eilutėje įrašo išrašyto kelionės dokumento numerį, išrašymo datą bei datą, iki kurios jis galioja;
43.7. pateikia kelionės dokumentą asmeniui be pilietybės pasirašyti.
Jeigu kelionės dokumentas išduodamas asmeniui be pilietybės iki 14 metų arba jeigu asmuo be pilietybės dėl neveiksnumo (riboto veiksnumo) ar fizinės negalios nesugeba pasirašyti, tai asmens be pilietybės parašui skirtoje vietoje braukiamas brūkšnys. Prašymo išduoti (pakeisti) kelionės dokumentą 19 eilutėje pažymima, kad kelionės dokumente nėra asmens be pilietybės parašo, ir įrašoma, dėl kokių priežasčių asmuo be pilietybės nepasirašė.
Asmuo be pilietybės, kuris dėl fizinės negalios ar neveiksnumo (riboto veiksnumo) negali pats atvykti į migracijos tarnybą atsiimti kelionės dokumento, šiame dokumente pasirašo, jei sugeba, nuvykusio pas jį įgalioto migracijos tarnybos valstybės tarnautojo akivaizdoje;
43.8. laminuoja kelionės dokumento puslapį, kuriame yra asmens be pilietybės nuotrauka, nuotraukos apačioje, dešiniajame kampe, uždeda reljefinį spaudą;
43.9. pateikia asmeniui be pilietybės prašymą išduoti (pakeisti) kelionės dokumentą pasirašyti. Asmuo be pilietybės prašymo išduoti (pakeisti) kelionės dokumentą 18 eilutėje pasirašo, patvirtindamas, kad kelionės dokumentą gavo, įrašo kelionės dokumento atsiėmimo datą ir atitinkamame langelyje pažymi, kas atsiėmė kelionės dokumentą. Jeigu asmuo be pilietybės dėl fizinės negalios nesugeba pasirašyti, prašymo išduoti (pakeisti) kelionės dokumentą 18 eilutėje vietoj asmens be pilietybės parašo braukiamas brūkšnys, įrašoma kelionės dokumento atsiėmimo data, o prašymo išduoti (pakeisti) kelionės dokumentą 19 eilutėje – priežastis, dėl kurios asmuo be pilietybės nepasirašė.
Kelionės dokumento atsiimti asmuo be pilietybės į migracijos tarnybą turi atvykti asmeniškai.
Asmens be pilietybės iki 18 metų kelionės dokumentą paima vienas iš tėvų (įtėvių) ar kitas teisėtas atstovas, pateikęs savo asmens tapatybę patvirtinantį dokumentą, arba pats asmuo be pilietybės, jeigu jam yra sukakę 16 metų.
Neveiksnaus (ribotai veiksnaus) asmens be pilietybės kelionės dokumentą paima jo globėjas (rūpintojas), pateikęs savo asmens tapatybę patvirtinantį dokumentą.
Jeigu kelionės dokumentą atsiima ne pats asmuo be pilietybės, o paima neveiksnaus (ribotai veiksnaus) asmens be pilietybės globėjas (rūpintojas), vienas iš asmens be pilietybės iki 18 metų tėvų (įtėvių) ar kitas teisėtas atstovas, tai prašymo išduoti (pakeisti) kelionės dokumentą 18 eilutės tam skirtose vietose įrašoma asmens, paėmusio kelionės dokumentą, vardas (-ai) ir pavardė, jis pasirašo patvirtindamas, kad kelionės dokumentą gavo, ir įrašo jo atsiėmimo datą;
43.10. įteikia asmeniui be pilietybės kelionės dokumentą;
43.11. specialiu prietaisu pažymi kaip negaliojantį asmens be pilietybės pateiktą keisti kelionės dokumentą.
Jeigu pateiktame keisti kelionės dokumente yra galiojančių vizų, puslapis su galiojančia viza asmens be pilietybės prašymu nežymimas kaip negaliojantis.
Pažymėtas kaip negaliojantis kelionės dokumentas, išskyrus keičiamą dėl Taisyklių 20.2 punkte nurodytos priežasties, grąžinamas asmeniui be pilietybės arba Taisyklių 43.9 punkto 5 pastraipoje nurodytam asmeniui, jeigu prašymo išduoti (pakeisti) kelionės dokumentą 19 eilutėje yra asmens be pilietybės parašu patvirtintas įrašas apie tai, kad asmuo pageidauja susigrąžinti keičiamą kelionės dokumentą. Prašymo išduoti (pakeisti) kelionės dokumentą 19 eilutėje pažymima, ar negaliojantis kelionės dokumentas grąžintas asmeniui be pilietybės;
43.12. pateiktų dokumentų kopijas, patvirtintas Lietuvos Respublikos teisės aktų nustatyta tvarka, ir prašymo išduoti (pakeisti) kelionės dokumentą kitos lapo pusės kopiją, patvirtintą Lietuvos Respublikos teisės aktų nustatyta tvarka, padeda į asmens be pilietybės asmens bylą.
44. Įgaliotas migracijos tarnybos valstybės tarnautojas:
44.1. migracijos tarnybos vadovui, o jo nesant – jo funkcijas vykdančiam valstybės tarnautojui priėmus sprendimą atsisakyti pratęsti kelionės dokumento galiojimo laiką, Prašymų pratęsti asmens be pilietybės kelionės dokumento galiojimo laiką registro pastabų skiltyje įrašo, kad priimtas sprendimas atsisakyti pratęsti kelionės dokumento galiojimo laiką;
44.2. migracijos tarnybos vadovui, o jo nesant – jo funkcijas vykdančiam valstybės tarnautojui priėmus sprendimą pratęsti kelionės dokumento galiojimo laiką:
44.2.1. galiojimo laikui pratęsti skirtame kelionės dokumento puslapyje, eilutėje „Šio dokumento galiojimo laikas pratęsiamas iki“, įrašo datą, iki kurios pratęsiamas kelionės dokumento galiojimo laikas, eilutėje „Savininkas įpareigojamas grįžti į Lietuvos Respubliką iki“ – datą, iki kurios asmuo be pilietybės gali grįžti į Lietuvos Respubliką ir kuri turi sutapti su data, iki kurios pratęsiamas kelionės dokumento galiojimo laikas, tam skirtose eilutėse įrašo migracijos tarnybos pavadinimą, kelionės dokumento galiojimo laiko pratęsimo datą, duoda migracijos tarnybos vadovui, o jo nesant – jo funkcijas vykdančiam valstybės tarnautojui pasirašyti, parašą patvirtina antspaudu su Lietuvos valstybės herbu.
Jeigu pratęsiamas asmens be pilietybės, iš Lietuvos Respublikos išvykstančio gyventi į užsienio valstybę ilgiau nei šešiems mėnesiams, kelionės dokumento galiojimo laikas, tai eilutėje „Savininkas įpareigojamas grįžti į Lietuvos Respubliką iki“ braukiamas brūkšnys;

44.2.2. į asmens dokumentų išrašymo sistemą Asmens dokumentų išrašymo centro direktoriaus nustatyta tvarka įveda informaciją apie kelionės dokumento galiojimo laiko pratęsimą;
44.2.3. grąžina asmeniui be pilietybės kelionės dokumentą, kurio galiojimo laikas pratęstas.
Atsiimdamas kelionės dokumentą asmuo be pilietybės prašyme pratęsti kelionės dokumento galiojimo laiką turi pažymėti, kad kelionės dokumentą gavo, nurodyti jo atsiėmimo datą ir pasirašyti. Jeigu asmuo be pilietybės dėl fizinės negalios nesugeba pasirašyti, tai prašyme pratęsti kelionės dokumento galiojimo laiką įrašoma kelionės dokumento atsiėmimo data ir priežastis, dėl kurios asmuo be pilietybės nepasirašė.
Asmuo be pilietybės pats atvyksta į migracijos tarnybą ar į konsulinę įstaigą atsiimti kelionės dokumento, kurio galiojimo laikas pratęstas, arba kelionės dokumentą paimti įgalioja kitą asmenį, kuris turi pateikti įgaliojimą ir savo asmens tapatybę patvirtinantį dokumentą. Neveiksnaus (ribotai veiksnaus) asmens be pilietybės kelionės dokumentą paima jo globėjas (rūpintojas), pateikęs savo asmens tapatybę patvirtinantį dokumentą.
Jeigu kelionės dokumentą atsiima ne pats asmuo be pilietybės, o paima jo įgaliotas asmuo ar neveiksnaus (ribotai veiksnaus) asmens be pilietybės globėjas (rūpintojas), tai prašyme pratęsti kelionės dokumento galiojimo laiką įrašoma asmens, paėmusio kelionės dokumentą, vardas (-ai) ir pavardė, šis asmuo pažymi, kad kelionės dokumentą gavo, nurodo jo atsiėmimo datą ir pasirašo.
Pateiktų dokumentų kopijos, patvirtintos Lietuvos Respublikos teisės aktų nustatyta tvarka, įdedamos į asmens be pilietybės asmens bylą.
45. Konsulinis pareigūnas:
45.1. konsuliniam pareigūnui priėmus sprendimą pratęsti kelionės dokumento galiojimo laiką:
45.1.1. galiojimo laikui pratęsti skirtame kelionės dokumento puslapyje, eilutėje „Šio dokumento galiojimo laikas pratęsiamas iki“, įrašo datą, iki kurios pratęsiamas kelionės dokumento galiojimo laikas, eilutėje „Savininkas įpareigojamas grįžti į Lietuvos Respubliką iki“ – datą, iki kurios asmuo be pilietybės gali grįžti į Lietuvos Respubliką ir kuri turi sutapti su data, iki kurios pratęsiamas kelionės dokumento galiojimo laikas, tam skirtose eilutėse įrašo konsulinės įstaigos pavadinimą, kelionės dokumento galiojimo laiko pratęsimo datą, duoda konsuliniam pareigūnui, priėmusiam sprendimą pratęsti kelionės dokumento galiojimo laiką, pasirašyti, parašą patvirtina antspaudu su Lietuvos valstybės herbu, eilutėje „Sumokėtas mokestis“ įrašo sumokėto konsulinio mokesčio tarifą, o jeigu konsulinis mokestis Lietuvos Respublikos teisės aktų nustatyta tvarka neimamas, šioje eilutėje braukia brūkšnį;
45.1.2. atlieka Taisyklių 44.2.3 punkte nurodytus veiksmus;
45.1.3. sprendime įrašo kelionės dokumento, kurio galiojimo laikas pratęstas, numerį, kelionės dokumento galiojimo laiko pratęsimo datą ir datą, iki kurios pratęstas kelionės dokumento galiojimo laikas, nurodo savo pareigas, vardą, pavardę, datą ir šį sprendimą nedelsdamas elektroninio ryšio priemonėmis išsiunčia Migracijos departamentui;
45.2. konsuliniam pareigūnui priėmus sprendimą atsisakyti pratęsti kelionės dokumento galiojimo laiką, Taisyklių 39.1.2 punkte nurodytą sprendimą nedelsdamas elektroninio ryšio priemonėmis išsiunčia Migracijos departamentui.
46. Migracijos departamento įgaliotas valstybės tarnautojas Taisyklių 39.1.1 ar 39.1.2 punkte nurodytą sprendimą nedelsdamas elektroninio ryšio priemonėmis persiunčia asmens be pilietybės gyvenamosios vietos migracijos tarnybai. Ši migracijos tarnyba duomenis apie konsulinės įstaigos priimtą sprendimą pratęsti kelionės dokumento galiojimo laiką ar sprendimą atsisakyti pratęsti kelionės dokumento galiojimo laiką užregistruoja Užsieniečių registre, o gavusi Taisyklių 39.1.1 punkte nurodytą sprendimą, informaciją apie kelionės dokumento galiojimo laiko pratęsimą nedelsdama Asmens dokumentų išrašymo centro direktoriaus nustatyta tvarka įveda ir į asmens dokumentų išrašymo sistemą.
Taisyklių 39.1.1 ir 39.1.2 punktuose nurodytus sprendimus migracijos tarnyba įdeda į asmens be pilietybės asmens bylą.

47. Jeigu migracijos tarnybos vadovas (jo nesant – jo funkcijas vykdantis valstybės tarnautojas) ar konsulinis pareigūnas priima sprendimą atsisakyti pratęsti kelionės dokumento galiojimo laiką, tai kelionės dokumentas, jei pasibaigė jo galiojimo laikas, asmeniui be pilietybės negrąžinamas. Konsulinis pareigūnas negaliojantį kelionės dokumentą per Lietuvos Respublikos užsienio reikalų ministerijos Konsulinį departamentą išsiunčia Migracijos departamentui. Migracijos departamentas kelionės dokumentą perduoda jį išdavusiai migracijos tarnybai, kuri Taisyklių 72 punkte nustatyta tvarka išsiunčia jį Asmens dokumentų išrašymo centrui sunaikinti.

VI. NEGALIOJANTYS KELIONĖS DOKUMENTAI

48. Kelionės dokumentas negalioja:
48.1. pasibaigus jo galiojimo laikui;
48.2. asmeniui be pilietybės mirus;
48.3. paskelbus jį negaliojančiu pagal Taisyklių 56 punkte nurodytus pagrindus, t. y. į asmens dokumentų išrašymo sistemą įvedus duomenis apie kelionės dokumento negaliojimą.
49. Įgaliotas migracijos tarnybos valstybės tarnautojas migracijos tarnybai pateiktą ar grąžintą negaliojantį kelionės dokumentą specialiu prietaisu pažymi kaip negaliojantį.
50. Mirusio asmens be pilietybės kelionės dokumentas asmens dokumentų išrašymo sistemoje tampa negaliojantis nuo asmens be pilietybės mirties datos, kai mirties faktas užregistruojamas Gyventojų registre.
51. Mirusio asmens be pilietybės kelionės dokumentas turi būti grąžintas jį išdavusiai migracijos tarnybai, buvusios gyvenamosios vietos ar mirties vietos civilinės metrikacijos skyriui ar konsulinei įstaigai.
52. Civilinės metrikacijos įstaigai grąžintas mirusio asmens be pilietybės kelionės dokumentas Lietuvos Respublikos teisės aktų nustatyta tvarka perduodamas jį išdavusiai migracijos tarnybai, o grąžintas konsulinei įstaigai perduodamas Migracijos departamentui per Lietuvos Respublikos užsienio reikalų ministerijos Konsulinį departamentą su lydraščiu, kuriame nurodoma asmens be pilietybės vardas (-ai), pavardė, jo mirties įrašo numeris, data, mirties fakto užregistravimo vieta (gali būti pridedami šiuos duomenis patvirtinantys dokumentai ar konsulinio pareigūno patvirtintos jų kopijos su vertimu į lietuvių kalbą, jeigu tokie dokumentai konsulinei įstaigai buvo pateikti) ir mirusio asmens be pilietybės kelionės dokumento duomenys. Migracijos departamentas kelionės dokumentą ir asmens be pilietybės mirties faktą patvirtinančius dokumentus ar jų kopijas, jeigu tokie dokumentai ar jų kopijos gautos iš konsulinės įstaigos, perduoda kelionės dokumentą išdavusiai migracijos tarnybai.
53. Migracijos tarnybai gavus mirusių asmenų be pilietybės kelionės dokumentus, Gyventojų registre patikrinami duomenys apie mirusį asmenį be pilietybės ir jam išduotus Lietuvos Respublikos asmens dokumentus, sutikrinama asmens tapatybė. Mirusių asmenų be pilietybės, kurių mirties faktas neregistruotas Gyventojų registre, kelionės dokumentai asmens dokumentų išrašymo sistemoje pažymimi kaip negaliojantys.
Punkto pakeitimai:
Nr. 1V-175,
2009-04-30,
Žin., 2009, Nr.
52-2075 (2009-05-08), i. k. 1092310ISAK001V-175            

54. Jeigu mirusio asmens be pilietybės kelionės dokumentas perduodamas ne tai migracijos tarnybai, kuri jį išdavė, tai kelionės dokumentą kaip negaliojantį pažymi jį gavusi migracijos tarnyba, o kelionės dokumentą išdavusiai migracijos tarnybai siunčiamas pranešimas, kuriame nurodomi mirusio asmens be pilietybės vardas (-ai), pavardė, jo mirties įrašo numeris, data, mirties fakto užregistravimo vieta ir pažymima, ar kelionės dokumentas grąžintas.
55. Prašymo išduoti (pakeisti) kelionės dokumentą 19 eilutėje įrašoma asmens be pilietybės mirties įrašo numeris ir data, nurodoma, ar kelionės dokumentas grąžintas. Jeigu kelionės dokumentas asmeniui be pilietybės neįteiktas dėl jo mirties, prašymo išduoti (pakeisti) kelionės dokumentą 19 eilutėje pažymima ir tai, kad kelionės dokumentas nebuvo įteiktas.
56. Kelionės dokumentas paskelbiamas negaliojančiu, jeigu:
56.1. Migracijos departamento direktorius ar jo įgaliotas valstybės tarnautojas priėmė sprendimą, kad kelionės dokumentas išduotas, pakeistas ar jo galiojimo laikas pratęstas neteisėtai ir turi būti iš asmens be pilietybės paimtas ir sunaikintas;
56.2. kelionės dokumentas yra suklastotas;
56.3. kelionės dokumentas yra prarastas;
56.4. asmuo be pilietybės įgijo Lietuvos Respublikos ar kurios nors kitos valstybės pilietybę;
56.5. panaikintas asmeniui be pilietybės išduotas leidimas gyventi, išskyrus atvejį, kai panaikintas asmens be pilietybės, kuris iš Lietuvos Respublikos išvyksta gyventi į užsienio valstybę ilgiau nei šešiems mėnesiams, leidimas gyventi;
56.6. kelionės dokumentas pakeistas dėl Taisyklių 20.1–20.5 punktuose nurodytų priežasčių;
56.7. asmuo be pilietybės kelionės dokumento, kurio galiojimo laikas ilgesnis nei šeši mėnesiai, neatsiėmė per šešis mėnesius nuo jo išrašymo dienos;
56.8. asmuo be pilietybės kelionės dokumento, kurio galiojimo laikas pratęstas ilgesniam nei šešių mėnesių laikotarpiui, neatsiėmė per šešis mėnesius nuo kelionės dokumento galiojimo laiko pratęsimo dienos.
57. Jeigu yra pagrindas manyti, kad kelionės dokumentas asmeniui be pilietybės išduotas, pakeistas ar jo galiojimo laikas pratęstas neteisėtai, migracijos tarnyba, kurioje yra asmens be pilietybės asmens byla, šią bylą išsiunčia Migracijos departamentui. Migracijos departamentas atlieka patikrinimą kelionės dokumento išdavimo, pakeitimo ar jo galiojimo laiko pratęsimo aplinkybėms nustatyti. Sprendimą dėl kelionės dokumento išdavimo, pakeitimo ar jo galiojimo laiko pratęsimo teisėtumo priima Migracijos departamento direktorius ar jo įgaliotas valstybės tarnautojas. Sprendimas dėl kelionės dokumento išdavimo, pakeitimo ar jo galiojimo laiko pratęsimo teisėtumo ir patikrinimo medžiaga dedama į asmens be pilietybės asmens bylą. Ši byla grąžinama ją atsiuntusiai migracijos tarnybai.
58. Asmuo be pilietybės, gavęs Migracijos departamento pranešimą apie tai, jog Migracijos departamento direktorius ar jo įgaliotas valstybės tarnautojas priėmė sprendimą, kad kelionės dokumentas išduotas, pakeistas arba jo galiojimo laikas pratęstas neteisėtai ir turi būti iš asmens be pilietybės paimamas ir sunaikinamas, taip pat asmuo be pilietybės, kuris įgijo Lietuvos Respublikos ar kurios nors valstybės pilietybę arba kurio leidimas gyventi panaikintas, išskyrus atvejį, kai panaikintas asmens be pilietybės, kuris iš Lietuvos Respublikos išvyksta gyventi į užsienio valstybę ilgiau nei šešiems mėnesiams, leidimas gyventi, turi nedelsdamas grąžinti kelionės dokumentą migracijos tarnybai ar konsulinei įstaigai. Konsulinė įstaiga grąžintą kelionės dokumentą per Lietuvos Respublikos užsienio reikalų ministerijos Konsulinį departamentą perduoda Migracijos departamentui. Migracijos departamentas šį dokumentą perduoda jį išdavusiai migracijos tarnybai. Ši tarnyba Taisyklių 72 punkte nustatyta tvarka išsiunčia kelionės dokumentą Asmens dokumentų išrašymo centrui sunaikinti.
59. Duomenis apie Taisyklių 56.1, 56.4 ir 56.5 punktuose nurodytų kelionės dokumentų negaliojimą į asmens dokumentų išrašymo sistemą įveda migracijos tarnyba. Jeigu negaliojančio kelionės dokumento asmuo be pilietybės negrąžina, asmens dokumentų išrašymo sistemoje jis skelbiamas negrąžintu. Jeigu toks kelionės dokumentas grąžinamas vėliau, asmens dokumentų išrašymo sistemoje daromas pakeitimas – nurodoma, kad kelionės dokumentas grąžintas.
60. Duomenis apie Taisyklių 56.2 punkte nurodyto kelionės dokumento negaliojimą į asmens dokumentų išrašymo sistemą migracijos tarnyba įveda, kai gauna pranešimą, kad nustatytas kelionės dokumento klastojimo faktas.
61. Asmuo be pilietybės, praradęs kelionės dokumentą, apie tai turi ne vėliau kaip per 2 darbo dienas pranešti savo gyvenamosios vietos migracijos tarnybai arba bet kuriai teritorinei policijos įstaigai, pateikdamas laisvos formos raštišką pranešimą, kuriame turi būti nurodomos kelionės dokumento praradimo aplinkybės. Teritorinės policijos įstaigos pareigūnas asmens be pilietybės raštišką pranešimą apie kelionės dokumento praradimą nedelsdamas perduoda šios įstaigos migracijos tarnybai.
62. Jeigu kelionės dokumentą asmuo be pilietybės prarado užsienio valstybėje, laisvos formos raštišką pranešimą apie kelionės dokumento praradimą jis turi pateikti konsulinei įstaigai. Šis raštiškas pranešimas ne vėliau kaip per 2 darbo dienas elektroninio ryšio priemonėmis persiunčiamas Migracijos departamentui. Migracijos departamentas ne vėliau kaip per 2 darbo dienas elektroninio ryšio priemonėmis jį persiunčia kelionės dokumentą išdavusiai migracijos tarnybai.
63. Migracijos tarnyba, gavusi pranešimą apie kelionės dokumento praradimą arba gavusi rastą galiojantį kelionės dokumentą ir nustačiusi, kad jo neįmanoma grąžinti asmeniui be pilietybės, kuriam jis buvo išduotas, nedelsdama į asmens dokumentų išrašymo sistemą įveda duomenis apie šio kelionės dokumento negaliojimą. Asmens be pilietybės pranešimas apie kelionės dokumento praradimą įdedamas į asmens be pilietybės asmens bylą.
64. Jeigu kelionės dokumentas, kuris buvo paskelbtas negaliojančiu kaip prarastas, atsirado, o migracijos tarnyba dar nepriėmė sprendimo pakeisti kelionės dokumentą, tai duomenis apie atsiradusio kelionės dokumento galiojimą į asmens dokumentų išrašymo sistemą migracijos tarnyba įveda nedelsdama, gavusi asmens be pilietybės raštišką pranešimą apie kelionės dokumento atsiradimą.
65. Taisyklių 56.6 punkte nurodyti kelionės dokumentai asmens dokumentų išrašymo sistemoje laikomi negaliojančiais nuo naujo kelionės dokumento išrašymo dienos.
66. Apie Taisyklių 56.7 punkte nurodytus kelionės dokumentus asmens dokumentų išrašymo sistemoje informuojama migracijos tarnyba, kuri privalo duomenis apie kelionės dokumentų negaliojimą įvesti į asmens dokumentų išrašymo sistemą.
67. Duomenis apie Taisyklių 56.8 punkte nurodytų kelionės dokumentų negaliojimą į asmens dokumentų išrašymo sistemą įveda migracijos tarnyba.
68. Į asmens dokumentų išrašymo sistemą įvedant duomenis apie kelionės dokumento negaliojimą, nurodomi šie kelionės dokumento negaliojimo priežasčių kodai:
68.1. 41 – priimtas sprendimas, kad kelionės dokumentas išduotas, pakeistas arba jo galiojimo laikas pratęstas neteisėtai ir šis dokumentas turi būti iš asmens be pilietybės paimamas ir sunaikinamas;
68.2. 70 – kelionės dokumentas yra suklastotas;
68.3. 14 – kelionės dokumentas yra prarastas;
68.4. 42 – asmuo be pilietybės įgijo Lietuvos Respublikos ar kurios nors kitos valstybės pilietybę arba panaikintas asmeniui be pilietybės išduotas leidimas gyventi;
68.5. 62 – asmuo be pilietybės kelionės dokumento, kurio galiojimo laikas ilgesnis nei šeši mėnesiai, neatsiėmė per šešis mėnesius nuo jo išrašymo dienos arba asmuo be pilietybės kelionės dokumento, kurio galiojimo laikas pratęstas ilgesniam nei šešių mėnesių laikotarpiui, neatsiėmė per šešis mėnesius nuo kelionės dokumento galiojimo laiko pratęsimo dienos.
69. Duomenys apie kelionės dokumento negaliojimą / galiojimą, taip pat apie negaliojančio kelionės dokumento grąžinimą / negrąžinimą į asmens dokumentų išrašymo sistemą įvedami Asmens dokumentų išrašymo centro direktoriaus nustatyta tvarka.
70. Duomenys apie kelionės dokumento negaliojimą (dėl ko kelionės dokumentas nebegalioja, ar negaliojantis kelionės dokumentas grąžintas) įrašomi prašymo išduoti (pakeisti) kelionės dokumentą 19 eilutėje. Šis prašymas migracijos tarnyboje perkeliamas iš galiojančios kartotekos į archyvinę.

VII. NEGALIOJANČIŲ KELIONĖS DOKUMENTŲ NAIKINIMAS

71. Negaliojantis kelionės dokumentas naikinamas, jeigu:
71.1. jis paskelbtas negaliojančiu dėl Taisyklių 56.1, 56.4, 56.5, 56.7 ir 56.8 punktuose nurodytų priežasčių;
71.2. jis pakeistas dėl Taisyklių 20.1 ir 20.3–20.5 punktuose nurodytų priežasčių ir asmuo be pilietybės nepageidavo jo susigrąžinti;
71.3. jis pakeistas dėl Taisyklių 20.2 punkte nurodytos priežasties;
71.4. jis suklastotas ir nėra teisės aktuose nurodytų priežasčių, dėl kurių jis negali būti sunaikinamas;
71.5. jis yra mirusio asmens be pilietybės;
71.6. jis yra rastas ir negaliojantis;
71.7. pasibaigęs jo galiojimo laikas ir šis dokumentas yra migracijos tarnyboje.
72. Taisyklių 71 punkte nurodyti negaliojantys kelionės dokumentai ne rečiau kaip kartą per tris mėnesius siunčiami Asmens dokumentų išrašymo centrui sunaikinti. Asmens dokumentų išrašymo centrui siunčiamų negaliojančių kelionės dokumentų lydraščiuose turi būti nurodyta siunčiamo kelionės dokumento numeris, asmens be pilietybės, kuriam jis buvo išduotas, vardas (-ai) ir pavardė.
Asmens dokumentų išrašymo centrui siunčiamų negaliojančių kelionės dokumentų lydraščiai įdedami į bylą pagal dokumentacijos planą. 
Punkto pakeitimai:
Nr. 1V-283,
2006-07-17,
Žin., 2006, Nr.
81-3225 (2006-07-25), i. k. 1062310ISAK001V-283            

73. Negaliojančio kelionės dokumento išsiuntimo Asmens dokumentų išrašymo centrui data ir lydraščio numeris įrašomi Prašymų išduoti (pakeisti) asmens be pilietybės kelionės dokumentą ir asmens be pilietybės kelionės dokumentų registro pastabų skiltyje.
74. Negaliojančius kelionės dokumentus Asmens dokumentų išrašymo centras sunaikina Asmens dokumentų išrašymo centro direktoriaus nustatyta tvarka.

VIII. KELIONĖS DOKUMENTO PAĖMIMAS

75. Teritorinė policijos įstaiga ar kita teisėsaugos institucija, o asmeniui be pilietybės esant užsienyje – konsulinė įstaiga, nustačiusi, kad asmuo naudojasi Taisyklių 56.1–56.5 punktuose nurodytu paskelbtu negaliojančiu ar kito asmens be pilietybės kelionės dokumentu, privalo jį iš asmens paimti ir perduoti jį išdavusiai migracijos tarnybai. Ši tarnyba Taisyklių 72 punkte nustatyta tvarka išsiunčia kelionės dokumentą Asmens dokumentų išrašymo centrui sunaikinti.
76. Iš suimtojo asmens be pilietybės, taip pat iš asmens be pilietybės, kuriam paskirta arešto ar laisvės atėmimo bausmė arba paskirtas administracinis areštas, kelionės dokumentą, jeigu jis buvo išduotas, paima teritorinė policijos įstaiga ar kita teisėsaugos institucija arba teismas. Kelionės dokumentas saugomas suimtojo, nuteistojo ar asmens, kuriam skirtas administracinis areštas, byloje.
77. Asmeniui be pilietybės, kuris paleistas iš suėmimo, atlikęs arešto ar terminuoto laisvės atėmimo bausmę arba atleistas nuo visos ar dalies bausmės atlikimo remiantis Lietuvos Respublikos baudžiamojo kodekso X skyriaus nuostatomis arba kurio administracinis areštas pasibaigė, kelionės dokumentas grąžinamas.
78. Paimti iš asmens be pilietybės kelionės dokumentą draudžiama, išskyrus Taisyklių ir kitų Lietuvos Respublikos teisės aktų nustatytus atvejus.

IX. KELIONĖS DOKUMENTŲ APSKAITA IR SAUGOJIMAS

79. Migracijos tarnyba, iš Asmens dokumentų išrašymo centro gavusi išrašytus kelionės dokumentus, patikrina, ar nepažeista jų pakuotė.
Ne mažiau kaip trijų teritorinės policijos įstaigos įgaliotų valstybės tarnautojų ar darbuotojų (iš jų 2 – migracijos tarnybos) akivaizdoje atplėšiama kelionės dokumentų pakuotė. Atplėšus pakuotę, kelionės dokumentai suskaičiuojami, patikrinama, ar jų numeriai atitinka nurodytuosius lydraštyje. Jeigu atitinka, teritorinės policijos įstaigos įgalioti valstybės tarnautojai ar darbuotojai tai pažymi lydraštyje ir pasirašo, įrašo savo pareigas, vardą, pavardę ir datą.
80. Iš Asmens dokumentų išrašymo centro gauti išrašytų kelionės dokumentų lydraščiai įdedami į bylą pagal dokumentacijos planą. 
Punkto pakeitimai:
Nr. 1V-283,
2006-07-17,
Žin., 2006, Nr.
81-3225 (2006-07-25), i. k. 1062310ISAK001V-283            

81. Nustačius, kad kelionės dokumentų pakuotė pažeista ir / arba trūksta kelionės dokumentų, apie tai nedelsiant raštu informuojamas teritorinės policijos įstaigos vadovas, Asmens dokumentų išrašymo centras ir Migracijos departamentas. Teritorinės policijos įstaigos vadovo pavedimu per 10 dienų nuo išrašytų kelionės dokumentų pakuotės iš Asmens dokumentų išrašymo centro gavimo migracijos tarnyboje dienos dėl nurodytų faktų atliekamas tarnybinis patikrinimas, surašoma jo išvada. Išvados kopija, patvirtinta Lietuvos Respublikos teisės aktų nustatyta tvarka, pateikiama Asmens dokumentų išrašymo centrui ir Migracijos departamentui.
82. Iš Asmens dokumentų išrašymo centro gauti išrašyti, keisti ir galiojimo laikui pratęsti pateikti bei kiti migracijos tarnyboje esantys kelionės dokumentai, antspaudas su Lietuvos valstybės herbu saugomi migracijos tarnybos seifuose (metalinėse spintose) arba specialiai įrengtoje patalpoje (turi būti apsaugos signalizacija, langų grotos). Raktus nuo seifo (metalinės spintos) saugo migracijos tarnybos vadovas arba jo pareigas einantis valstybės tarnautojas.
83. Prašymai išduoti (pakeisti) kelionės dokumentą saugomi migracijos tarnybos kartotekose (galiojančioje ir archyvinėje), sudėti abėcėlės tvarka (pagal pavardes). Prašymų išduoti (pakeisti) kelionės dokumentą kartoteka naudotis turi teisę tik kelionės dokumentą išduodančios migracijos tarnybos valstybės tarnautojai. Išnešti prašymą išduoti (pakeisti) kelionės dokumentą iš migracijos tarnybos patalpų draudžiama, išskyrus Lietuvos Respublikos teisės aktų nustatytus atvejus.
84. Paimti prašymą išduoti (pakeisti) kelionės dokumentą iš prašymų išduoti (pakeisti) kelionės dokumentą kartotekos leidžiama tik atsakant į paklausimus, darant nuorašus (kopijas), atliekant patikrinimą dėl asmens duomenų ar tapatybės.
85. Prašymai išduoti (pakeisti) kelionės dokumentą teisėsaugos įstaigų valstybės tarnautojams ar kitų valstybės institucijų ar įstaigų valstybės tarnautojams susipažinti teikiami arba Lietuvos Respublikos teisės aktų nustatyta tvarka patvirtintos šių prašymų kopijos atsakant į paklausimus siunčiamos Lietuvos Respublikos teisės aktų nustatyta tvarka. Tokiu atveju prašymo išduoti (pakeisti) kelionės dokumentą 19 eilutėje įrašoma, kada ir kam šis prašymas buvo pateiktas susipažinti ar išsiųsta jo kopija.
86. Prašymai išduoti (pakeisti) kelionės dokumentą, Taisyklėse nurodyti registrai, Asmens dokumentų išrašymo centro išrašytų kelionės dokumentų ir Asmens dokumentų išrašymo centrui siunčiamų negaliojančių kelionės dokumentų lydraščiai saugomi 5 metus. 
Punkto pakeitimai:
Nr. 1V-283,
2006-07-17,
Žin., 2006, Nr.
81-3225 (2006-07-25), i. k. 1062310ISAK001V-283            

Pakeitimai:

1.

                    Lietuvos Respublikos vidaus reikalų ministerija, Įsakymas
                
Nr. 1V-283,
2006-07-17,
Žin., 2006, Nr.
81-3225 (2006-07-25), i. k. 1062310ISAK001V-283                
Dėl Lietuvos Respublikos vidaus reikalų ministro 2005 m. lapkričio 24 d. įsakymo Nr. 1V-393 "Dėl Asmens be pilietybės kelionės dokumento išdavimo taisyklių patvirtinimo" pakeitimo

